Timbroù Indez Breizh-Veur

Pa reer anv eus Indez Breizh-Veur ez eus kaoz eus an trevadennoù bet dindan dalc’h ar Rouantelezh-Unanet en iskevandir Indian eus 1858 da 1947, bet anvet ar Raj breizhveuriat (British Raj eo an anv saoznek). Kalz broioù ha rannvroioù estreget tiriadoù Republik India a vremañ a yae d’ober Indez Breizh-Veur :  Pakistan, Nepal, Bhoutan, Birmania, Bangladesh.

E miz Here 1854 e voe lakaet e gwerzh gant Kompagnunezh Indez ar Reter (East India Company pe EIC e saozneg) an timbroù kentañ da vezañ implijet en holl diriadoù Impalaeriezh an Indez. Embannet e voe an timbroù-se da-heul labour ur bodad-enklask en doa studiet dre ar munud reizhiadoù ar postoù en Europa hag en Amerika. Hervez Geoffrey Clarke, aozer ‘’The Post Office of India and Its Story’’, an adreizh a oa bet graet evit mad ar bobl indian ha n'eo ket evit kreskiñ gounidoù ar Gompagnunezh. Lakaet e voe priz kasadenn ul lizher ordinal er vro a-bezh e ½ anna hepken, pa oa frank a-raok.

Nann-kranellet e oa an timbroù ha ne oa tamm peg war an tu-gein. Heñvel awalc’h e oa an timbroù dezho un talvoud-gwerzh a save da 1/2 anna, 1 anna, 2 anna, ha 4 anna, pep hini o tiskouez poltred ar rouanez yaouank Victoria d’an oad a 15 vloaz.

Savet ha moullet e oant bet e Calcutta, dre deknik al litografiezh, war-bouez an hini gwer (2 anna) moullet gant ur blakenn gouevr (tipografiezh). An timbroù a gouste 4 anna a oa e-touez ar re gentañ er bed o vezañ daouliv, rak en o raok ne oa nemet ar Basel Dove (= Koulm Basel) embannet e Suis.

 Impalaeriezh Indez Breizh-Veur 


Goude 1877 e oa melestradurezh Impalaeriezh Indez Breizh-Veur a rae war-dro ar servij postoù e-barzh ar vro. Treiñ a reas alc’hwez an timbroù da INDIA POSTAGE pa oa EAST INDIA e-pad ar prantad 1855-1887 d'ar c'houlz ma veze servij ar postoù dindan kengiriegezh Kompagnunezh India ar Reter ha Gouarnamant ar Rouanez.

Eus ar bloaz 1882 da 1931 ne voe embannet nemet timbroù ordinal gant poltred ar rouanez pe ar roue en ur framm disheñvel bepred : Victoria (1882-1900), Edouarzh VII (1902-1906), George V (1911-1935).

E 1931 eo e voe moullet timbroù a vent vrasoc’h da lidañ un degouezh a-bouez en Impalaereizh : New Delhi lakaet da gêr-benn. Jubile George V (1935) a voe pennabeg embann ur rummad « touristel » a ziskoueze savadurioù India : Templ Rameswaram e Madras, templ jain e Calcutta, Taj Mahal e Agra, templ alaouret Amritsar…

George VI e voe an impalaer diwezhañ a c'heller gwelet e boltred war an timbroù, eus ar bloaz 1937 da 1947.

Tarzhañ a reas Impaleriezh Indez Breizh-Veur goude an Eil Brezel-Bed : dizalc’h e voe India ha Nepal e 1947, Birmania e 1948…

 Priñselezhioù 
War-dro 652 briñselezh hengounel a oa en Indez Breizh-Veur, met ne voe ket embannet timbroù-post gant an darn vrasañ anezho.

Daou rummad stad-briñselezh a veze embannet timbroù gante :

 Ar stadoù o doa sinet ur gevrat gant ar velestradurezh saoz en India (Convention states e saozneg) evit pourchas servijoù postel en o ziriad. Aotreet e oant da implij timbroù Indez Breizh-Veur dreistmoullet gant anv o bro. Ar Stad kentañ o sinañ ar c'henemglev a voe Patiala, e 1884, heuliet e voe gant Chamba, Faridkot (ur Stad feodel a-raok 1887), Gwalior, Jhind (ur Stad feodel betek 1885) ha Nabha etre 1885 ha 1887. Nullet e voe an timbroù-se d’ar 1añ a viz Genver 1951, pa ranke an holl Indianed ober gant timbroù Republik India abaoe ur bloaz.

 Gant ar Stadoù feodel (Feudatory states e saozneg) e veze embannet timbroù lec’hel, dindan anv ar briñselezh, da vezañ implijet eno hepken. Ul lizher kaset en tu all d’an harzoù a ranke bezañ peget outañ un timbr eus Indez Breizh-Veur. Hervez ar broioù e veze produet timbroù liesseurt, gant poltred ar penn-tiern (ar Rajah), hag an darn vrasañ anezho a oa nann-kranellet ha hep peg war o c'hein. Un nebeudig timbroù a voe moullet gant hemañ pe hennezh, hogen diforc’hioù a oa etrezo abalamour d’al labour « dornwezhel » a-fed liv, paper… 


Setu roll ar stadoù feodel, gant o deiziadoù loc'hañ hag echuiñ embann timbroù :
Âlwâr 1877 
Bamra 1888–1890
Barwani 1921–1938
Bhopal 1876–1949
Bhor 1879–1901
Bijawar 1935–1937
Bundi 1894–1948
Bussahir 1895–1896
Charkhâri 1894–1940
Dhâr 1897–1898
Dungarpour 1932–1948
Datia 1893–1899
Hyderabad 1869–1948
Idar 1939–1950
Indore 1886–1950
Jaipour 1904–1948
Jammu ha Kachmir 1866–1894
Jasan 1942 
Jhalawar 1887–1900
Kishangarh 1899–1947
Kochin 1892–1949
Las Bela 1897 
 Morvi 1931–1948
Nandgam  1892–1895
Nowanuggur 1877–1895
Orcha 1913–1939
Pounch 1876–1894
Rajasthan 1948–1950
Rajpipla 1880–1886
Scinde 1852–1854
Shahpura 1914–1920
Sirmoor 1879–1902
Soruth (Saurashtra) 1864–1949
Travancore 1888–1949
Travancore – Kochin 1949–1951
Wadhwan 1888–1892

Indez Breizh-Veur
Rummad:Iimbroù India